# L’Heptaméron des nouvelles (1559)/Nouvelle 57

Compte ridicule d’vn Milhort d’Angleterre, qui portoit vn gand de femme, par parade ſur ſon habillement.

### NOVVELLE CINQVANTESEPTIESME.

Le roy Loys vnzieſme, enuoya en Angleterre le ſeigneur de Montmorẽcy, pour ſon ambaſſadeur : lequel y fut tant bien venu, que le Roy & tous les autres princes l’aimerent & l’eſtimerent fort, & meſmes luy communiquerent pluſieurs de leurs affaires ſecrets, pour auoir ſon conſeil. Vn iour eſtant en vn banquet, que le Roy luy feit, fut aſsis aupres de luy vn Milhort de grande maiſon, lequel auoit ſur ſon ſaye attaché vn petit gand, comme pour femme, à crochets d’or, & deſſus les ioinctures des doigts y auoit force diamans, rubiz, eſmerauldes, & perles, tant que ce gand eſtoit eſtimé à grand argent. Le ſeigneur de Montmorency le regarda ſi ſouuẽt, que le Milhort ſ’apperceut qu’il auoit enuie de luy demãder la raiſon, pourquoy il eſtoit ſi biẽ en ordre. Et pource qu’il en eſtimoit le cõpte eſtre fort à ſa louënge, il cõmença à dire : Ie voy bien, que vous trouuez eſtrange, de ce que ſi gorgiaſement i’ay accouſtré vn pauure gand, ce que i’ay encores plus d’enuie de vous dire : car ie vous tiens tant hõme de bien, & cognoiſſant quelle paſſion c’eſt qu’amour, que ſi i’ay bien faict, vous me louërez, ou ſinon, vous excuſerez l’amour, qui commande à tous honneſtes cueurs. Il fault que vous entendiez, que i’ay aimé toute ma vie, vne dame, aime, & aimeray encores apres ma mort. Et parce que mon cueur eut plus de hardieſſe, de ſ’adreſſer en vn bõ lieu, que ma bouche n’eut de parler, ie demeuray ſept ans ſans luy en oſer faire ſemblant, craignant que ſi elle ſ’en apperceuoit, ie perdrois le moyen, que i’auois de ſouuent la frequenter, donc i’auois plus de peur, que de ma mort. Mais vn iour eſtant dedans vn pré, & la regardant me print vn ſi grand battemẽt de cueur, que ie perdy toute couleur, & toute contenance : dont elle ſ’apperceut tresbien, & en me demãdant que i’auois, ie luy dis, que c’eſtoit vne douleur de cueur importable. Et elle, qui pẽſoit que ce fuſt maladie d’autre ſorte, que d’amour, me monſtra auoir pitié de moy : qui me feit la ſupplier mettre la main ſur mõ cueur, pour veoir comme il ſe debattoit : ce qu’elle feit, plus par charité, que par autre amytié. Et, luy tenant la main deſſus mon cueur, laquelle eſtoit gantée, il ſe print à debattre & tourmenter ſi fort, qu’elle ſentit que ie diſois verité. Et à l’heure luy ſerray la main contre mon eſtomach, en luy diſant : Helas ! ma dame, receuez le cueur, qui veult rompre mon eſtomach, pour ſaillir en la main de celle, dont i’eſpere grace, vie, & miſericorde : lequel me contrainct maintenant vous declarer l’amour, que tant longtemps vous ay celée : car luy ne moy ne ſommes maiſtres de ce puiſſant dieu. Quand elle entendit le propos, que ie luy tenois, le trouua fort eſtrange, & voulut retirer ſa main : mais ie la luy tins ſi ferme, que le gand demeura en la place de ſa cruelle main. Et pource que iamais ie n’auois eu ne ay eu depuis plus grande priuauté d’elle, ie attachay ce gand comme l’emplaſtre la plus propre que ie puis donner à mon cueur. Et l’ay aorné de toutes les plus belles bagues que i’auois, combien que les richeſſes viennent du gand, que ie ne donnerois pour le Royaume d’Angleterre. Car ie n’ay bien en ce monde que i’eſtime tant, que de le ſentir ſur mõ eſtomach. Le ſeigneur de Montmorẽcy, qui euſt mieux aimé la main que le gand d’vne dame, luy loüa fort ceſte grande honneſteté, luy diſant qu’il eſtoit le plus vray amoureux qu’il euſt iamais veu, puis que de ſi peu, il faiſoit tant de cas, combien que veu ſa grande amour, s’il euſt eu mieux que le gand peult evtre qu’il fuſt mort de ioye Ce qu’il accorda au ſeigneur de Montmorency, ne ſoupçonnãt point qu’il le diſt par mocquerie.
Si tous les hommes du monde eſtoient de telle honneſteté, les dames s’y pourroient bien fier, quand il ne leur en couſteroit que le gand. I’ay ſi bien cogneu le ſeigneur de Montmorency dont vous parlez, diſt Guebron, que ie ſuis ſeur, qu’il n’euſt point voulu viure en telle angoiſſe, & s’il ſe fuſt contenté de ſi peu, il n’euſt pas eu les bonnes fortunes qu’il a euës en amour. Car la vieille chanſon dict : Iamais d’amoureux coüart n’oyez bien dire. Penſez, diſt Saffredent, que ceſte pauure dame retira ſa main bien haſtiuement, quand elle ſentit que le cueur luy debattoit ainſi : car elle cuydoit qu’il deuſt treſpaſſer, & lon diſt, qu’il n’y a rien que les femmes hayent plus, que de toucher les morts. Si vous auiez autãt hanté les hoſpitaux que les tauernes, diſt Emarſuitte, vous ne tiendriez pas ce langage : car vous verriez celles qui enſeueliſſent les treſpaſſez, que ſouuẽt les hõmes, quelques hardiz qu’ils ſoient, craignent approcher. Il eſt vray, diſt Simontault, qu’il n’y a nul, à qui lon donne penitence, qui n’ayt faict le rebours de ce à quoy il a prins plaiſir : comme vne damoiſelle que ie vis en vne bonne maiſon, qui pour ſatisfaire au plaiſir qu’elle auoit eu à baiſer quelqu’vn qu’elle aimoit, fut trouuée au matin à quatre heures baiſant le corps mort d’vn gentil-homme, qui auoit eſté tué le jour de deuant, lequel elle n’auoit pas moins aimé que l’autre, & à l’heure chacun cogneut que c’eſtoit penitence des plaiſirs paſſez. Voila, diſt Oiſille, cõme toutes bonnes œuures, que les femmes font, ſont eſtimées mal entre les hommes. Ie ne ſuis d’opinion que morts ne vifs on doiue baiſer, ſi ce n’eſt ainſi que Dieu le commande. Quant à moy, diſt Hircan, ie me ſoucie ſi peu de baiſer les femmes, hors mis la mienne, que ie m’accorde à toutes les loix, que lon voudra : mais i’ay pitié des ieunes gens, à qui vous voulez oſter vn ſi petit contentement, & faire nul le commandemẽt de ſainct Paul, qui veult que lon baiſe in oſculo ſancto. Si ſainct Paul euſt eſté tel homme, que vous, diſt Nomerfide, nous euſsions demandé l’experience de l’eſprit de Dieu, qui parloit en luy. A la fin, diſt Guebron, vous aimerez mieux douter de la ſaincte eſcriture, que de faillir à l’vne de voz petites ceremonies. Ia à Dieu ne plaiſe, diſt Oiſille, que nous doutons de la ſaincte eſcriture, veu que ſi peu nous croyons en voz mẽſonges. Car il n’y a nulle, qui ne ſçache bien ce qu’elle doit croire, c’eſt de iamais ne mettre en doute la parole de Dieu, & moins adiouſter foy à celle des hommes, ſe deſtournans de la verité. Si croy-ie, diſt Simontault, qu’il y a eu plus d’hommes trompez par les femmes, que de femmes par les hommes. Car la petite amour, qu’elles ont à nous, les garde de croire la verité, & la treſgrande amour, que nous leur portons, nous faict tellement fier en leurs menſonges, que pluſtoſt nous ſommes trompez, que ſoupçonnez de le pouuoir eſtre. Il ſemble, diſt Parlamente, que vous ayez ouy la plaincte de quelque ſot deceu par vne folle : car voſtre propos eſt de ſi petite authorité, qu’il a beſoing d’eſtre fortifié d’exemple. Parquoy ſi vous en ſçauez quelqu’vn, ie vous donne ma place pour le racompter. Et n’entends pas, que pour vn mot, ſoyons ſubiects de vous croire. Mais pour vous eſcouter dire mal de nous, noz nouuelles n’en ſentiront point de douleur : car nous ſçauons ce qui en eſt. Or puis que i’ay lieu, diſt Simontault, ie le vous diray.